શિવ-સૂત્રનું એક-એક સૂત્ર બીજ સમાન છે. જેમ એક બીજમાં એક વટવૃક્ષ બનવાની, બીજા સેંકડો બીજ પેદા કરવાની અને એ રીતે પુરી સૃષ્ટિ પર છવાઇ જવાની ક્ષમતા સંગ્રહિત હોય છે તેમ શિવસુત્રના સુત્રને તમારી હૃદયભૂમિમાં આરોપિત કરી તેને અંકુરિત થવાની, વિકસિત થવાની, તેના પર ફળ-ફૂલ બેસવાની તક આપશો તો જ શિવને જાણી શકશો ! પહેલું સૂત્ર છે : ચૈતન્‍યમાત્‍મા ! ‘ચેૈતન્‍ય’ આત્‍મા છે. આત્‍માનો અર્થ છે ‘આપના’ સિર્ફ આત્‍મા જ આપણા છે. આપણું ચૈતન્‍ય જ આપણું છે. બાકી બધું પરાયું છે. અરે.. આ તો જોરનો ઝટકો છે… તમ્‍મર આવી જાય છે એવા.. આપણી ચેતના સિવાય આપણું કંઇ નહિ..? મારો પરિવાર, મારા પ્રિયજન, પદ-પ્રતિષ્‍ઠા, ધન-દૌલત, યશ -કિર્તી, જાતિ, ધર્મ, રાષ્ટ્ર.. મારૂ… મારૂ.. એમાંનું કંઇ ‘મારૂ’ નહિ ? આ ક્રાંતિકારી સૂત્ર જ સંસાર તરફ વિરકિત કરાવનારૂ છે. વિષાદ કરાવનારૂ છે ! આજ સુધી કંઇ કેટલાય તડજોડ કરી-કરીને પરાર્ણ-મહાપરાર્ણ સાચવી રાખેલા સંબંધો, તેની સાથે જોડેલી આશાઓ-અરમાનો ક્ષણવારમાં નિરર્થક બનતાં લાગશે. આજ સુધી બધાં પર ‘વોચ’ રાખનારા તમે તમારા ‘સ્‍વ’ તરફ ધ્‍યાન કેન્‍દ્રિત કરવા ‘ફ્રી’ થશો. જેમ દીવાનું અજવાળું તેના ખુદ સિવાય બધું અજવાળે છે, બધે પહોંચે છે તેમ અન્‍યો તરફ જ દોરાયેલું રહેલું તમારૂં ધ્‍યાન સમેટી તમારે ખુદ તરફ કેન્‍દ્રિત કરવું પડશે. ખૂબ જ વિઘાતક બની શકે તેવી વાત છે છતાં આ જ સાચું ‘તપ’ છે. યસ… ફરાળી પીત્‍ઝા, કચોરી, રંગબેરંગી વેફર્સ ખાઇ શ્રાવણના ઉપવાસ કર્યાનું ‘મન’ મનાવી લેવું કે પછી પોતાની જાતને ભૂખે મારી-મારી સૂકવી નાખવી એ જો ‘તપ’ હોત અને તેનાથી મોક્ષપ્રાપ્તિ થતી હોત તો તો અડધી દુનિયા ભૂખે મરે છે તેનો બધાનો મોક્ષ તો ‘કન્‍ફર્મ’ થઇ ગયો ને ? ઉર્જામય-ચૈતન્‍યમય હોવું એ જ જીવંતતા છે. શિવ, બુધ્‍ધ, મહાવીર બધા જ તમને હોશમાં લાવવા માંગે છે. પરંતુ ‘હોશ’ ની સાથે જ ગેટવન ફ્રી ના પેકેજમાં જોડાયેલી હોય છે. જીવનની વાસ્‍તવિકતા… જેનો ‘ટેસ્‍ટ’ એજયુઝવલ એટલો કડવો હોય છે કે હોશમાં આવવાની ભૂલ કરવાનુ તમને પોષાય તેમ નથી તેથી જ તમે તમારો આનંદ, તમારૂં સુખ બેહોશી… મદહોશી… લાવે તેવી બાબતોમાં શોધો છો પણ ધરતીનો છેડો ‘ઘર’ અંતે તમે ભૂલી ભટકીને ‘સ્‍વ’ તરફ વળશો જ તેથી જ શિવ કહે છે તમારા ચૈતન્‍યને જેટલું વિસ્‍તારશો એટલી આત્‍માની ઓળખ ‘ઇઝી’ બનશે… ચોઇસ ઇઝ યોર્સ… !